Период Информбироа била је ера историје Југославије која је услиједила након раскола Тито—Стаљин средином 1948. и трајала је до зближавања земље са Совјетским Савезом 1955. године. Послије Другог свјетског рата у Југославији, нова југословенска власт на челу са Јосипом Брозом Титом водила је спољну политику која није била у складу са интересима Источног блока. На крају, то је довело до јавног сукоба, али је југословенско руководство одлучило да не пристане на совјетске захтјеве, упркос значајним спољним и унутрашњим притисцима. У том раздобљу дошло је до прогона политичке опозиције у Југославији, што је резултирало хиљадама убијених, затворених, прогнаних или послатих на присилни рад. Чисткама је био обухваћен значајан број припадника југословенског безбједносног апарата и војске.